CELEX: 32013D0471
Language: da
Date: 2013-09-23 00:00:00
Title: 2013/471/EU: Rådets afgørelse af 23. september 2013 om ydelse af dagpenge og om godtgørelse af rejseudgifter til medlemmerne af Det Europæiske Økonomiske og Sociale Udvalg og deres suppleanter

25.9.2013   
               
               
                  DA
               
               
                  Den Europæiske Unions Tidende
               
               
                  L 253/22
               
            
         RÅDETS AFGØRELSE
         af 23. september 2013
         om ydelse af dagpenge og om godtgørelse af rejseudgifter til medlemmerne af Det Europæiske Økonomiske og Sociale Udvalg og deres suppleanter
         (2013/471/EU)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 301, stk. 3, og
         ud fra følgende betragtninger:
         
                     (1)
                  
                  
                     Rådets afgørelse 81/121/EØF (1) fastsatte regler for ydelsen af dagpenge og om godtgørelse af rejseudgifter til medlemmerne af Det Europæiske Økonomiske og Sociale Udvalg (»EØSU«), samt til suppleanterne og til eksperterne.
                  
               
                     (2)
                  
                  
                     Europa-Parlamentet noterede sig i sin beslutning af 10. maj 2012 (2), at EØSU's Præsidium havde givet tilsagn om at reformere ordningen for godtgørelse af udgifter for EØSU's medlemmer og deres suppleanter.
                  
               
                     (3)
                  
                  
                     Den 12. oktober 2012 anmodede EØSU Rådet om at vedtage en ny afgørelse om ydelse af dagpenge og om godtgørelse af rejseudgifter til medlemmerne af EØSU og deres suppleanter og om ophævelse og erstatning af afgørelse 81/121/EØF.
                  
               
                     (4)
                  
                  
                     De dagpengebeløb, der udbetales til EØSU's medlemmer og suppleanter, bør tilpasses. Der bør også indføres en ordning til godtgørelse af transportudgifter på grundlag af de faktiske udgifter samt kompensationsgodtgørelser for den tid, disse medlemmer og suppleanter bruger på at udøve deres hverv og for de hermed forbundne administrative udgifter.
                  
               
                     (5)
                  
                  
                     Hvor det er hensigtsmæssigt, bør der fastsættes nærmere bestemmelser om ydelse af dagpenge, godtgørelse af rejseudgifter samt fastsættelse af godtgørelseslofterne for rejseudgifter på EØSU's niveau.
                  
               
                     (6)
                  
                  
                     For at sikre en passende grad af kontinuitet for medlemmerne af EØSU og deres suppleanter bør der fastsættes overgangsbestemmelser.
                  
               
                     (7)
                  
                  
                     Afgørelse 81/121/EØF bør derfor ophæves —
                  
               VEDTAGET DENNE AFGØRELSE:
         
            Artikel 1
            Medlemmerne af Det Europæiske Økonomiske og Sociale Udvalg (»EØSU«) og deres suppleanter (samlet benævnt »de dagpengeberettigede«) har ret til dagpenge for mødedage, til godtgørelse af deres rejseudgifter og til afstands- og varighedsgodtgørelse i overensstemmelse med denne afgørelse.
         
         
            Artikel 2
            
               1.   Dagpengene til dagpengeberettigede, der deltager i møder, fastsættes til 290 EUR.
               EØSU kan beslutte at forhøje dagpengene med højst 50 %:
               
                           a)
                        
                        
                           hvis en dagpengeberettiget, der er behørigt indbudt til at deltage i et eller flere møder, er nødt til at betale for overnatning på mødestedet både før første møde og efter sidste møde eller
                        
                     
                           b)
                        
                        
                           ved tjenesterejser uden for Bruxelles, hvis priserne for de hoteller, der er valgt til overnatning for de dagpengeberettigede, overstiger 150 EUR pr. nat.
                        
                     
            
               2.   Dagpenge kan udbetales til dagpengeberettigede i maksimalt to dage mellem to møder, hvis dette dagpengebeløb er mindre end beløbet til godtgørelse af de rejseudgifter, den dagpengeberettigede ville skulle udrede til en rejse tur-retur mellem de pågældende møder.
            
         
         
            Artikel 3
            Rejseudgifter for dagpengeberettigede godtgøres på grundlag af de faktisk afholdte udgifter. EØSU fastsætter passende godtgørelseslofter for at begrænse EØSU's rejseudgifter til det niveau, der er fastsat i dets vedtagne årlige budget.
         
         
            Artikel 4
            Dagpengeberettigede har ret til afstands- og varighedsgodtgørelse. Ved rejser mellem den dagpengeberettigedes bopæl og Bruxelles har den dagpengeberettigede ret til godtgørelse for en rejse til Bruxelles og en rejse tilbage fra Bruxelles for så vidt angår hver arbejdsuge i EØSU.
         
         
            Artikel 5
            EØSU vedtager de nærmere bestemmelser til gennemførelse af artikel 2, 3 og 4 senest den 16. januar 2014.
         
         
            Artikel 6
            Afstandsgodtgørelsen i artikel 4 beregnes som følger:
            
                        a)
                     
                     
                        for den del af rejsen, der udgør fra 0 til 50 km: 15 EUR
                     
                  
                        b)
                     
                     
                        for den del af rejsen, der udgør fra 51 til 500 km: 0,08 EUR pr. km
                     
                  
                        c)
                     
                     
                        for den del af rejsen, der udgør fra 501 til 1 000 km: 0,04 EUR pr. km
                     
                  
                        d)
                     
                     
                        for den del af rejsen, der udgør fra 1 001 til 3 000 km: 0,02 EUR pr. km
                     
                  
                        e)
                     
                     
                        for den del af rejsen, der overstiger 3 000 km: ingen godtgørelse.
                     
                  
         
            Artikel 7
            Varighedsgodtgørelsen i artikel 4 beregnes som følger:
            
                        a)
                     
                     
                        for en rejse af en samlet varighed på to til fire timer: et beløb svarende til en ottendedel af de i artikel 2 omhandlede dagpenge
                     
                  
                        b)
                     
                     
                        for en rejse af en samlet varighed på fire til seks timer: et beløb svarende til en fjerdedel af de i artikel 2 omhandlede dagpenge
                     
                  
                        c)
                     
                     
                        for en rejse af en samlet varighed på over seks timer uden overnatning: et beløb svarende til halvdelen af de i artikel 2 omhandlede dagpenge
                     
                  
                        d)
                     
                     
                        for en rejse af en samlet varighed på over seks timer og med overnatning: et beløb svarende til de i artikel 2 omhandlede dagpenge mod forelæggelse af bilag.
                     
                  
         
            Artikel 8
            
               1.   Som en overgangsforanstaltning, jf. dog nærværende artikels stk. 2, kan de dagpengeberettigede anmode om, at afgørelse 81/121/EØF fortsat finder anvendelse på dem indtil udløbet af deres mandatperiode den 20. september 2015.
            
            
               2.   EØSU kan ved anvendelsen af nærværende artikels stk. 1 beslutte at nedsætte de beløb, der er fastsat i afgørelse 81/121/EØF.
            
         
         
            Artikel 9
            EØSU forelægger senest den 30. april hvert år Europa-Parlamentet og Rådet en detaljeret rapport om de rejsegodtgørelser og godtgørelser, der er udbetalt til de dagpengeberettigede i løbet af det foregående år. Denne rapport skal indeholde nærmere oplysninger om antallet af dagpengeberettigede, antallet af rejser, bestemmelsessteder og rejseklasser samt de afholdte rejseomkostninger og nærmere oplysninger om de godtgørelser, der er udbetalt.
         
         
            Artikel 10
            EØSU forelægger senest den 16. oktober 2015 forelægger Rådet en evalueringsrapport om anvendelsen af denne afgørelse og navnlig dens budgetvirkninger.
            Denne evalueringsrapport skal indeholde elementer, så Rådet om nødvendigt kan fastsætte godtgørelserne til de dagpengeberettigede.
         
         
            Artikel 11
            Afgørelse 81/121/EØF ophæves med virkning fra den 15. oktober 2013, jf. dog artikel 8, stk. 1.
         
         
            Artikel 12
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 23. september 2013.
            
               
                  På Rådets vegne
               
               V. JUKNA
               
                  Formand
               
            
         
         
            (1)  Rådets afgørelse 81/121/EØF af 3. marts 1981 om ydelse af dagpenge og om godtgørelse af rejseudgifter til medlemmerne af Det økonomiske og sociale Udvalg, samt til suppleanterne og til eksperterne (EFT L 67 af 12.3.1981, s. 29).
         
            (2)  EUT L 286 af 17.10.2012, s. 110.